“ธนาวรรธน์” ชี้ EARTH ยื่นขอเข้า “แผนฟื้นฟูฯ” ไม่ใช่ขอ “ล้มละลาย”
"ธนาวรรธน์" ชี้ EARTH ยื่นขอเข้า "แผนฟื้นฟูฯ" ไม่ใช่ขอ "ล้มละลาย" ต่อศาลล้มละลายกลาง
26 ก.ค. 2560

นายธนาวรรธน์ ประทุมสุวรรณ์ กรรมการผู้จัดการ บริษัท เอ็นเนอร์ยี่ เอิร์ธ จำกัด (มหาชน) หรือ EARTH เปิดเผยถึงกรณีที่มีข่าวปรากฎในหนังสือพิมพ์รายวันฉบับหนึ่ง เมื่อวันพุธที่ 26 กรกฎาคม 2560 โดยระบุในพาดหัวข่าว “เอิร์ธยื่นศาลขอล้มละลาย” ซึ่งเรื่องดังกล่าวไม่เป็นความจริงแต่อย่างใด แต่ข้อเท็จจริงคือ บริษัทฯ ได้ยื่นคำร้องต่อศาลล้มละลายกลางเมื่อวันที่ 24 กรกฎาคม 2560 เพื่อขอฟื้นฟูกิจการของบริษัทฯ  ในการรักษาธุรกิจของบริษัทฯ ให้สามารถดำเนินการต่อเนื่องได้ตามปกติ
อีกทั้งเพื่อรักษามูลค่าทางธุรกิจของบริษัทไว้ และป้องกันให้เกิดผลกระทบน้อยที่สุดต่อบรรดาพนักงาน ลูกค้า และคู่ค้าของบริษัท คณะกรรมการบริษัทจึงเห็นสมควรให้บริษัทฯ เข้าสู่กระบวนการปรับโครงสร้างหนี้ โดยอาศัยวิธีการฟื้นฟูกิจการตามที่กำหนดไว้ในพระราชบัญญัติ ล้มละลาย พุทธศักราช 2483